Il-Prinċep Hamzah bin Hussein – l-eks-eredi għat-tron tal-Ġordan – żvela li qed jinżamm taħt arrest fid-dar tiegħu bħala 'parti minn kampanja intiża biex trażżan il-kritika' għall-Mexxejja tal-pajjiż Għarbi Id-dettalji ħarġu minn filmat li l-avukat tal-prinċep għadda lill-istazzjon tal-BBC u fejn Hamzah jakkuża lill-mexxejja tal-Ġordon dwar korruzzjoni, nuqqas ta' kompetenza u politika ta' persekuzzjoni. Dan wara l-arrest ta' uffiċjali ewlenin li jingħad li kellhom konnessjoni ma' allegat kolp ta' stat fil-pajjiż. Il-Prinċep jiġi ħu r-Re Abdullah tal-Ġordan minn omm differenti u l-militar tal-pajjiż, fl-aħħar sigħat, ċaħad li hu kien qed jinżamm taħt arrest. Madankollu, il-militar qal li ngħata direttivi 'biex iwaqqaf azzjonijiet li jistgħu jintużaw kontra s-sigurtà u l-istabbilità tal-Ġordan.' Il-Prinċep Hamzah – li hu t-tifel il-kbir tar-Re Hussein tal-Ġordan li miet fl-1999 u tar-Reġina Noor – ċaħad li hu parti minn xi kumplott u bir-Reġina Noor tappella biex il-verità toħroġ u ssir ġustizzja xierqa f'din is-sitwazzjoni diffiċli. Intant, l-Eġittu u l-Arabja Sawdija bagħtu messaġġi ta' appoġġ lir-Re Abdullah, waqt li l-Istati Uniti — alleata tal-Ġordan fil-kampanja kontra t-terroristi tal-ISIS — fissret lir-Re bħala 'sieħeb importanti li għandu l-appoġġ ta' Washington'.